## Pravilnik o kaznenoj evidenciji

### NN 32/1996 (26.4.1996.), Pravilnik o kaznenoj evidenciji

# MINISTARSTVO UNUTARNJIH POSLOVA

Na temelju članka 130. Zakona o krivičnom postupku
(»Narodne novine« br. 34/93 - pročišćeni
tekst), ministar unutarnjih poslova uz suglasnost ministra pravosuđa,
donosi

## PRAVILNIK

### O KAZNENOJ EVIDENCIJI

Članak 1.

Kaznena evidencija vodi se za sve osobe pravomoćno osuđene
za kaznena djela izvršena na teritoriju Republike Hrvatske,
kao i za osobe osuđene za kaznena djela od stranih sudova,
ako su presude dostavljene dražvnim tijelima Republike Hrvatske.

Članak 2.

Kaznena evidencija vodi se:

1. po mjestu rođenja, za državljane Republike Hrvatske
koji su rođeni u Republici Hrvatskoj i za strane državljane
i osobe bez državljanstva (u daljnjem tekstu: stranci) koji
su rođeni na teritoriju Republike Hrvatske,

2. po sjedištu suda koji je izrekao presudu, za državljane
Republike Hrvatske rođene u inozemstvu i za strance rođene
u inozemstvu ili osobe čije je mjesto rođenja nepoznato.

Članak 3.

Kaznena evidencija sastoji se od spisa i kartoteka na sustavu
za elektronsku obradu podataka (u daljnjem tekstu: sustav za EOP).

Članak 4.

Spis kaznene evidencije sadrži: osobne podatke o počinitelju
kaznenog djela; podatke o izrečenim kaznama, mjerama sigurnosti,
uvjetnim osudama, sudskim opomenama i presudama kojima je počinitelj
kaznenog djela oslobođen kazne i o pravnim posljedicama osude;
naknadne promjene podataka o osudama koje su unesene u kaznenu
evidenciju (djelovanje izvanrednih pravnih lijekova, amnestija
i pomilovanje), te podatke o izvršenoj kazni i o poništenju
upisa neopravdane osude.

Članak 5.

Kartoteka na sustavu za EOP sadrži:

1. prezime i ime, za udane žene i djevojačko prezime,
nadimak, datum rođenja, prezime i ime roditelja i djevojačko
prezime majke;

2. jedinstveni matični broj građana;

3. mjesto i općina rođenja, za osobu rođenu u inozemstvu
- država;

4. državljanstvo;

5. zanimanje;

6. prebivalište, odnosno boravište sa adresom stanovanja
u vrijeme izricanja presude;

7. naziv suda, za strani sud i naziv države koji je izrekao
prvostupanjsku presudu, odnosno višeg suda ako je tom odlukom
preinačena prvostupanjska presuda;

8. zakonski naziv kaznenog djela, te članak i točku
Kaznenog zakona koji je primijenjen;

9. vrsta sankcije koja se unosi u kaznenu evidenciju uz naznaku
u kojem trajanju je sankcija izrečena.

Članak 6.

Kaznenu evidenciju, sukladno zakonu i ovome Pravilniku, vodi Ministarstvo
unutarnjih poslova, s tim da se jedinstvena kaznena evidencija
vodi u sjedištu Ministarstva.

Članak 7.

U kaznenu evidenciju upisuju se podaci iz pravomoćnih sudskih
odluka i akata tijela u čijoj je nadležnosti izvršenje
kazni.

Podaci iz stavka 1. ovog članka dostavljaju se Ministarstvu
unutarnjih poslova na obrascu br. 1. koji je tiskan uz ovaj Pravilnik
i njegov je sastavni dio.

Članak 8.

Podaci upisani u kaznenu evidenciju brišu se na temelju pravomoćne
sudske odluke o brisanju osude, na temelju odluke tijela nadležnog
za davanje amnestije ili pomilovanja kojom se određuje brisanje
osude ili na temelju odluke Ministarstva unutarnjih poslova, ako
se ispune uvjeti utvrđeni zakonom.

Sud, odnosno drugo nadležno tijelo, dostavlja Ministarstvu
unutarnjih poslova odluku o brisanju podataka iz kaznene evidencije.

Članak 9.

Podaci iz kaznene evidencije mogu se davati građanima i tijelima
državne vlasti pod uvjetima određenim zakonom.

Članak 10.

Ovaj Pravilnik stupa na snagu osmog dana od dana objave u »Narodnim
novinama«.

Broj: 511-01-64-21277/1-96.
Zagreb, 1. ožujka 1996.

Ministar
**Ivan Jarnjak,** v. r.

Pravilnik, NN 32/1996-658